Ole Sohn (SF), 2005-05-17:
Det, der er så interessant, er, at når man har de her debatter i parlamentet, tror jeg, der komme mange nye oplysninger frem, som kan være interessante – om ikke andet så for offentligheden og måske også for hr. Jesper Langballe, men det vil tiden vise.
Jeg vil egentlig gerne have, at ministeren, hvis ministeren ellers vil være opmærksom.
Jeg vil gerne bede ministeren, hvis ministeren vil være opmærksom, – om at svare her fra talerstolen, for nu har der været en lang debat med hr. Jesper Langballe, som ikke helt har forstået forskellen på Tvindskolesystemet og den nye lov.
Så jeg vil gerne bede ministeren om at komme herop på talerstolen og bekræfte, at med det her lovforslag vil man kunne se Tvind etablere børnehaver.
Det ville være fuldt legalt at opbygge et sådant system.
Det var det hr. Jesper Langballe slet ikke fattede var pointen.
Derfor vil jeg gerne bede ministeren om over for Folketinget, så vi ved, hvad det er, vi stemmer om, at bekræfte, at det vil være muligt for Tvindimperiet at etablere daginstitutioner med den nye lov.
Et andet spørgsmål er: Overvejer regeringen at indføre den samme form for profitskoler inden for friskoleloven?
Det ville jo lovliggøre, at Tvind kan genoptage den form for virksomhed, som i dag er forbudt.
Det er sådan set ret klare spørgsmål, og jeg er også ret sikker på, at hr. Jesper Langballe vil få en ahaoplevelse, når det går op for hr. Jesper Langballe, at det, Dansk Folkeparti stemmer ja til, er, at Tvindimperiet kan lave et imperium nr. 2 inden for daginstitutionsområdet.
Og det synes jeg da, Folketingets medlemmer skal have mulighed for at få svar på, inden de trykker på afstemningstasterne her ved tredjebehandlingen.
Det er sådan, at ifølge dette lovforslag kan private oprette daginstitutioner – og de skal godkendes af kommunen – hvis det i øvrigt er sådan, at man lever op til de kvalitetskrav, som kommunen stiller.
Hvis det skulle være sådan, at man får opbygget en formue, fordi det giver overskud, så har man lov til at trække den formue ud.
Jeg er sikker på, at hr. Ole Sohn i virkeligheden slet ikke behøver at stille mig spørgsmålet, for hr. Ole Sohn kender godt svaret.
Sådan er det, og der er ikke i den forbindelse nogen firmaer eller organisationer, der på forhånd er udelukkede fra at gøre det.
Så vælger hr. Ole Sohn at nævne en konkret organisation, som hr. Ole Sohn forventer at man sådan hopper op i stolene af forskrækkelse over, i hvert fald hvis man har et liberalt eller konservativt sindelag, og han eksemplificerer ved hjælp af den.
Man kunne i virkeligheden nævne en hvilken som helst privat virksomhed eller organisation.
Formålet er, at man kan oprette private ordninger, private institutioner, og få dem godkendt af kommunen, hvis man vel at mærke lever op til de kvalitetskrav, som kommunen stiller.
Sådan er det.
Folkestyret har den kvalitet, at når man stiller et konkret spørgsmål til en minister, kan man få et konkret svar.
Når jeg spurgte, var det, fordi jeg – det er korrekt, må jeg sige til ministeren – kendte svaret, men hr. Jesper Langballe har rodet sig ud i en hel times debat i Folketingssalen og åbenlyst udstillet sin uvidenhed, og så syntes jeg da, det var fair, at Folketinget også fik mulighed for at bibringe ham den oplysning, sådan hr. Jesper Langballe ved, hvad der om lidt bliver stemt om.
Så derfor takker jeg ministeren for svaret.
Men jeg fik ikke svar på det andet spørgsmål.
Det kunne måske have interesse.
For vi havde jo helt været den her Tvindsag foruden, hvis man havde gennemført lovgivningen også på friskoleområdet.
Men er det noget, regeringen overvejer at gøre?
Det er dog sådan, at man normalt skal rette spørgsmålene til den fagminister, der nu har ansvaret for det.
Og jeg skal ikke svare på undervisningsministerens vegne for, hvilke planer undervisningsministeren måtte have på skoleområdet.
Det spørgsmål må man overlade til undervisningsministeren, hvis man vil have svar på det.
Sådan er det.
Jeg skal i øvrigt sige, at det jo er en lang række væsentlige krav, der stilles.
Hvis man skal etablere sådan en privat institution, så skal man leve op til en lang række krav omkring formålsbestemmelsen for dagtilbud.
Så der er jo ganske godt hånd i hanke med, at tingene foregår på en ordentlig måde, uanset hvem det er, der udbyder det pågældende tilbud.